ສປຊ ກ່າວວ່າ ລາວບໍ່ມີເຂົ້າກິນພຽງພໍ ໂດຍສະເພາະໃນພາກໃຕ້
ພວກອົງການຈັດຕັ້ງຂອງສະຫະປະຊາຊາດກ່າວວ່າ ປະຊາຊົນລາວຫລາຍກວ່າ 1 ແສນ ຄົນ ຕ້ອງການການຊ່ອຍເຫລືອ ດ້ານເຂົ້າກິນ ຢ່າງຮີບດ່ວນ.
ບັນດາອົງການຈັດຕັ້ງຂອງສະຫະປະຊາຊາດ ກ່າວວ່າ ປະຊາຊົນຈໍານວນຫລາຍກວ່າ 1 ແສນຄົນໃນພາກກາງ ແລະພາກໃຕ້ຂອງລາວແມ່ນຕ້ອງການການຊ່ອຍເຫຼືອທາງ ດ້ານອາຫານຈາກນາໆຊາດຢ່າງຮີບດ່ວນຍ້ອນຂາດແຄນ ເຂົ້າກິນທີ່ເກີດຈາກໄພແຫ້ງແລ້ງແລະນໍ້າຖ້ວມໃນປີແລ້ວນີ້ ໃນຖະແຫລງການຮ່ວມສະບັບນຶ່ງທີ່ອອກໃນວັນອັງຄານມື້ນີ້ ໂຄງການອາຫານໂລກແລະອົງການອາຫານແລະການກະເສດສະຫະປະຊາຊາດກ່າວວ່າ ບ່ອນທີ່ຕ້ອງການອາຫານຫຼາຍທີ່ສຸດແມ່ນຢູ່ພາກໃຕ້ຂອງລາວ ທີ່ປະຊາຄົມຕ່າງໆກໍາລັງຕໍ່ສູ້ດີ້ນຮົນເພື່ອຟື້ນໂຕຄືນຈາກຜົນກະທົບຂອງລົມພາຍຸໄຕ້ຟຸ່ນເກດສະໜາໃນປີ 2009 ນັ້ນ ອົງການຈັດຕັ້ງຂອງສະຫະປະຊາຊາດທັງສອງກ່າວວ່າ ສ່ວນໃຫຍ່ຂອງລາວໄດ້ປະສົບກັບໄພແຫ້ງແລ້ງທີ່ດົນຜິດ ປົກກະຕິໃນຕົ້ນລະດູປູກເຂົ້າປີແລ້ວນີ້ ຊຶ່ງໄດ້ຍັງຜົນເຮັດ ໃຫ້ການຜະລິດເຂົ້າໄດ້ຮັບຜົນຕໍ່າລົງ ໄພນໍ້າຖ້ວມໃນເວລາຕໍ່ມາໃນລະດູດຽວກັນ ພາໃຫ້ ການປູກເຂົ້າຂອງຫລາຍຄອບຄົວ ໄດ້ຮັບຄວາມເສຍຫາຍທັງໝົດເລີຍ ອົງການຈັດຕັ້ງສະຫະປະຊາຊາດທັງສອງກະປະມານວ່າ ຈະຕ້ອງການ ເຂົ້າກິນໃນປະລິມານ ຫລາຍກວ່າ 4 ພັນໂຕນສໍາລັບປີນີ້ເພື່ອຊ່ອຍລ້ຽງດູປະຊາຊົນໃນຈໍານວນ 111 ພັນຄົນ ທີ່ ຕ້ອງການການຊ່ອຍເຫລືອເຂົ້າກິນຢ່າງກະທັນຫັນ ສະຫະປະຊາຊາດກ່າວວ່າ ການຂາດແຄນອາຫານແມ່ນຮ້າຍແຮງເປັນພິເສດສໍາລັບພວກ ຄອບຄົວມີລາຍໄດ້ຕໍ່າຍ້ອນຄ່າເຂົ້າປາອາຫານສູງຜິດທໍາມະດາ ທັງຢູ່ໃນລາວແລະໃນທົ່ວໂລກ ອົງການທັງສອງຂອງສະຫະປະຊາຊາດອິງລາຍງານຂອງຕົນຕາມການສໍາພາດທີ່ດໍາເນີນໄປ ໂດຍພວກເຈົ້າໜ້າທີ່ລັດຖະບານລາວແລະພວກອົງການຈັດຕັ້ງລະຫວ່າງຊາດໃນເດືອນທັນວາ ຜ່ານມາ ນອກນັ້ນພວກອົງການເຫລົ່ານີ້ຍັງໃຫ້ຄໍາແນະນໍາຫລາຍຢ່າງເພື່ອປັບປຸງຄວາມໜັ້ນຄົງດ້ານ ອາຫານໃນໄລຍະປານກາງ ຮວມທັງການປັບປຸງໃນການປູກພືດພັນທີ່ຫລາກຫລາຍ ການ ຊົນລະປະທານໃນລະດູຮ້ອນ ການເກັບມ້ຽນເມັດພືດ ແລະການຮັກສາປິ່ນປົວສັດ